Tiener vermis in see by Table ViewDaar is ook uit die lug na die seun gesoek. (Foto: Verskaf) Daar was Sondag geen teken van ŉ tiener wat vermis geraak het toe hy klaarblyklik deur ŉ seestroom meegesleur is in die see by Table View-strand in die Wes-Kaap nie. Volgens die Nasionale Seereddingsinstituut (NSRI) is hul bemanning by Melkbosstrand Saterdag omtrent 18:20 ingelig oor ŉ verdrinking wat besig is om plaas te vind by dié strand, nadat die 15-jarige-tienersien hier gaan swem het. Verskeie reddingsbote met reddingswerkers, die polisie en ŉ reddingshelikopter van Skymed-nooddienste is ingespan vir die soektog. “By ons aankoms op die toneel is ŉ omvattende soektog in die see, lug en op die strand uitgevoer. Reddingswerkers het ook die see ingeswem om na die tiener te soek,” sê Peter O’Hanlon, bevelvoerder van die NSRI in Melkbosstrand. “Ons kon egter geen teken vind van die tiener van Kraaifontein nie.” Hy sê die polisie se reddingsduikers sowel as NSRI-werkers en lewensredders het Sondag die soektog na die seun voortgesit, wat vermoedelik deur ŉ seestroom meegesleur en onder die water verdwyn het. “Die polisie ondersoek ook sy verdwyning,” sê O’Hanlon.